Na temelju odredbe članka 9. stavka 2. i članka 10. stavka 2. Zakona o savjetima mladih („Narodne novine“ broj 41/14), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15, 123/17, 98/19 i 144/20), članka 24. Statuta Zagrebačke županije („Glasnik Zagrebačke županije“ broj 17/09, 31/09, 4/13, 6/13 -pročišćeni tekst, 5/18, 14/18, 18/18 – pročišćeni tekst, 3/20, 23/20, 6/21 i 10/21 - pročišćeni tekst), članka 5. stavka 3. Odluke o osnivanju Savjeta mladih Zagrebačke županije („Glasnik Zagrebačke županije“ broj 17/14 i 23/20) i članka 64. Poslovnika Županijske skupštine Zagrebačke županije („Glasnik Zagrebačke županije“ broj 26/09, 5/13, 6/13 - pročišćeni tekst, 28/17, 5/18, 14/18, 18/18 – pročišćeni tekst, 23/20, 34/20 i 10/21 - pročišćeni tekst) Županijska skupština Zagrebačke županije upućuje

JAVNI POZIV

za isticanje kandidatura za izbor članova i zamjenika članova

Savjeta mladih Zagrebačke županije

I.

Predmet Javnog poziva je isticanje kandidatura za izbor članova i zamjenika članova Savjeta mladih Zagrebačke županije.

II.

Savjet mladih Zagrebačke županije (u daljnjem tekstu: Savjet mladih) savjetodavno je tijelo Zagrebačke županije kojemu je cilj sudjelovanje mladih u razvoju javne politike za mlade na području Zagrebačke županije.

Savjet mladih ima 13 (trinaest) članova uključujući predsjednika i zamjenika predsjednika.

Člana Savjeta mladih, kada je spriječen ili odsutan, zamjenjuje njegov zamjenik, pri čemu ima sva prava i obveze člana Savjeta mladih.

Članove Savjeta mladih i njihove zamjenike bira Županijska skupština Zagrebačke županije na razdoblje od 3 (tri) godine.

III.

Kandidat za člana i zamjenika člana Savjeta mladih mora zadovoljiti sljedeće kriterije:

* da je osoba s prebivalištem ili boravištem na području Zagrebačke županije koja u trenutku podnošenja kandidatura za članstvo ima od navršenih 15 do navršenih 30 godina života
* mora biti državljanin Republike Hrvatske
* da se protiv istog ne vodi kazneni postupak.

Član Savjeta mladih može istovremeno biti član samo jednog savjeta mladih jedinice područne (regionalne) samouprave.

IV.

Pozivaju se: udruge koje su sukladno statutu ciljno i prema djelatnostima opredijeljene za rad s mladima i za mlade, učenička vijeća, studentski zborovi, pomladci političkih stranaka, sindikalnih ili strukovnih organizacija u Republici Hrvatskoj i neformalne skupine mladih od najmanje 50 mladih, a koji imaju sjedište odnosno prebivalište/boravište na području Zagrebačke županije da podnesu kandidature za članove i zamjenike članova Savjeta mladih Zagrebačke županije.

Prilikom isticanja kandidature za člana, predlagatelji su dužni predložiti i kandidata za zamjenika člana Savjeta mladih.

Jedan predlagatelj može predložiti samo jednog kandidata za člana i jednog kandidata za njegovog zamjenika.

Kandidature za članove Savjeta mladih i njihove zamjenike moraju biti u pisanom obliku, obrazložene i dostavljene na propisanoj prijavnici objavljenoj na mrežnim stranicama Zagrebačke županije: <http://www.zagrebacka-zupanija.hr> i Savjeta mladih Zagrebačke županije: <http://mladi.zagrebacka-zupanija.hr/>. Propisana prijavnica mora biti ovjerena potpisom ovlaštene osobe predlagatelja.

V.

Obvezni dokumenti uz prijavnicu su: ispis elektronske stranice sa svim podacima udruge u registru udruga, ne stariji od 6 mjeseci od dana predaje prijave (ako je predlagatelj udruga), preslika osobne iskaznice predloženog kandidata za člana i preslika osobne iskaznice njegovog predloženog zamjenika, potvrda Ministarstva unutarnjih poslova Republike Hrvatske, nadležne policijske uprave o boravištu predloženog kandidata i/ili predloženog njegovog zamjenika (*samo ukoliko predloženi kandidat i/ili njegov predloženi zamjenik imaju prijavljeno boravište na području Zagrebačke županije*), uvjerenje o nekažnjavanju (ne starije od 6 mjeseci od dana prijave) ili ispis elektronske stranice sa podacima za predloženog kandidata za člana i za njegovog predloženog zamjenika, motivacijsko pismo predloženog kandidata za člana i njegovog predloženog zamjenika (zašto želi biti član, odnosno zamjenik člana Savjeta mladih Zagrebačke županije).

Uz kandidaturu neformalne skupine mladih mora se priložiti popis najmanje 50 mladih, koji ističu kandidaturu. Popis mladih osoba koje ističu kandidaturu mora sadržavati sljedeće podatke: ime i prezime, datum i godinu rođenja, potpis i osobni identifikacijski broj (OIB). Obvezni obrazac za popis predlagatelja ispred neformalne skupine mladih objavljen je na mrežnim stranicama Zagrebačke županije: <http://www.zagrebacka-zupanija.hr> i Savjeta mladih Zagrebačke županije: <http://mladi.zagrebacka-zupanija.hr/>.

VI.

Rok za isticanje kandidatura, odnosno dostavu prijedloga je 15 (petnaest) dana od dana objave poziva na mrežnim stranicama Zagrebačke županije: <http://www.zagrebacka-zupanija.hr> i Savjeta mladih Zagrebačke županije: <http://mladi.zagrebacka-zupanija.hr/> .

Kandidature s pripadajućom dokumentacijom dostavljaju se na adresu: Zagrebačka županija, Odbor za izbor i imenovanja Županijske skupštine Zagrebačke županije, Ulica grada Vukovara 72/V, 10000 Zagreb, s naznakom „ Prijedlog kandidature za izbor člana i zamjenika člana Savjeta mladih Zagrebačke županije“.

VII.

Postupak izbora provest će se na sljedeći način:

Odbor za izbor i imenovanja Županijske skupštine Zagrebačke županije obavlja provjeru formalnih uvjeta iz prispjelih prijedloga te u roku od 15 dana od isteka roka za podnošenje prijava sastavlja izvješće o provjeri formalnih uvjeta, te utvrđuje popis važećih kandidatura.

Izvješće o provjeri formalnih uvjeta i popis važećih kandidatura Odbor za izbor i imenovanja Županijske skupštine Zagrebačke županije upućuje Županijskoj skupštini Zagrebačke županije i objavljuje ih na mrežnim stranica Zagrebačke županije i Savjeta mladih Zagrebačke županije i u sredstvima javnog priopćavanja.

Predsjednik Županijske skupštine Zagrebačke županije uvrstiti će u prijedlog dnevnog reda postupak izbora članova Savjeta mladih i zamjenika članova Savjeta mladih na prvu sjednicu Županijske skupštine od dana objave izvješća i popisa važećih kandidatura. Županijska skupština Zagrebačke županije tajnim glasovanjem provesti će izbor članova i zamjenika članova Savjeta mladih.

Glasovanje se obavlja na glasačkim listićima zaokruživanjem broja ispred imena i prezimena 13 kandidata.

U slučaju da nije moguće izabrati Savjet mladih zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta mladih između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi Savjeta mladih.

Rezultati izbora za članove i zamjenike članova objaviti će se na mrežnim stranicama Zagrebačke županije, mrežnim stranicama Savjeta mladih Zagrebačke županije i u Županijskoj kronici Zagrebačke županije.

VIII.

Izrazi koji se koriste u ovom Javnom pozivu, a imaju rodno značenje odnose se jednako na muški i ženski rod.

IX.

Nepravovremeni i nepotpuni prijedlozi neće se razmatrati.

KLASA: 021-04/21-01/05

URBROJ: 238/1-01-21-79

Zagreb, 14. listopada 2021.

**ŽUPANIJSKA SKUPŠTINA**

**ZAGREBAČKE ŽUPANIJE**